Chórowa pěseń Eugena Suchonja „Aká si mi krásna“ steješe sobotu jako symbol zhromadnosće mjez starosławnym Radworskim chórom Meja a lubymi hosćimi z morawskeje wsy Baška, ležaceje blisko Ostravy njedaloko čěsko-pólskeje mjezy.
Radwor (CRM/SN). Štóž chcyše pruwować, hač móže přećelstwo mjez słowjanskimaj ludomaj na sprawne wašnje tež dźensniši dźeń dale fungować, je to sobotu wječoru čile nazhonił. Wutrobne přećelstwo přez lětdźesatki mjez čěskim a serbskim chórom traje dale, byrnjež jej 500 kilometrow puća dźěliło. Wotměnjawje běše program na žurli hosćenca Meja zestajeny. Zhromadna proba najebać mało časa bě so wudaniła. K tomu přinošowaštaj agilna dirigentka Janina Ptaková kaž tež fleksibelny a mjeztym nazhonity hudźbny nawoda Radworskeho spěwneho cyłka Pětr Cyž. Zwjazowacu moderaciju je wospjet Beno Bělk přewzał.
szl_Latn szl_Latn